Ma vas wat glo siek babatjie in taxi losDie speurders, konst. Lihle Mlotshwa (links) en sers. Ethel Ndlovu, saam met die verdagte. Foto: Verskaf ŉ 37-jarige vrou is hegtenis geneem nadat sy glo haar sieklike pasgebore baba in ŉ taxi agtergelaat het. Kapt. Nqobile Gwala, provinsiale polisiewoordvoerder van KwaZulu-Natal, het gesê die ma het na bewering op 2 Desember die baba in ŉ minibustaxi by die taxistaanplek by die Pavilion-winkelsentrum in Westville, naby Durban, gelos. “Die taxibestuurder het sy passasiers by die taxistaanplek afgelaai. Hy het uit die taxi geklim en buite by ander bestuurders gesit en wag totdat dit sy beurt is om passasiers op te laai,” het Gwala gesê. Toe die bestuurder later by sy taxi kom, het hy die baba hoor huil en met verdere ondersoek onder ŉ sitplek gekry. “Die baba was in ŉ kombers toegedraai en met ŉ handgeskrewe nota en medikasie agtergelaat. Die baba was in ŉ swak toestand. Die kind se oë was opgeswel en die doek was vuil.” Die bestuurder het die polisie ontbied en die kind is na ŉ hospitaal geneem vir mediese behandeling. Die aanklag is by die Westville-polisiestasie ingedien gemaak, waarna dit deur die Pinetown-polisie se eenheid teen gesinsgeweld, kindermishandeling en seksuele misdrywe (FCS) oorgeneem is vir verdere ondersoek. “Dit was ŉ moeilike saak, want daar is geen ooggetuie nie en die nota wat agtergelaat is, het nie veel inligting van die ma onthul nie. Die speurders kon vasstel die medikasie is deur die St. Mary’s-hospitaal in Marrianhill uitgereik.” Volgens Gwala het verdere ondersoek by die hospitaal ook nie veel meer inligting oor die ma opgelewer nie. “Die vrou het ŉ onvoltooide residensiële adres ingehandig en geen selfoonnommer verskaf nie. Die enigste nommer wat die speurder kon vind, was van haar familie in Kokstad. Die familielede is gebel en volgens hul kennis was die vrou steeds in die hospitaal met die kind wat te vroeg gebore is. Hulle het ontken hulle het haar selfoonnommer en het aan die speurders gesê hulle verwag ŉ besoek van haar en die kind voor Kersfees.” Die enigste inligting wat die speurders oorgehad het om op te volg, was ŉ vae adres wat aangedui het dat sy naby die Khabazela High School in Embo woon. “Dit het puik speurwerk, baie harde werk, lang ure en pure briljantheid van die speurders vereis om die verdagte op te spoor. Sy is uiteindelik Dinsdag om 19:30 by ŉ huis in die Embo-omgewing naby Hillcrest in hegtenis geneem.” Die vrou moet Donderdag in die Pinetown-landroshof verskyn op aanklag van kinderverwaarlosing.